Document ID: 32009R1227

NÕUKOGU MÄÄRUS (EL) nr 1227/2009,
15. detsember 2009,
millega tunnistatakse kehtetuks nõukogu määrus (EÜ) nr 1859/2005, millega kehtestatakse teatavad piiravad meetmed Usbekistani suhtes
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 215 lõiget 1,
võttes arvesse nõukogu 13. novembri 2007. aasta ühist seisukohta 2007/734/ÜVJP Usbekistani vastu suunatud piiravate meetmete kohta (1), mida on muudetud ja mille kehtivusaega on pikendatud nõukogu ühise seisukohaga 2008/843/ÜVJP (2),
võttes arvesse liidu välisasjade ja julgeolekupoliitika kõrge esindaja ja komisjoni ühist ettepanekut
ning arvestades järgmist:
(1)
Nõukogu 14. novembri 2005. aasta määrusega (EÜ) nr 1859/2005 (millega kehtestatakse teatavad piiravad meetmed Usbekistani suhtes) (3), keelatakse müüa, tarnida, anda üle või eksportida Usbekistanile varustust, mida võidakse kasutada siserepressioonideks, ning rahastada, anda rahalist või tehnilist abi mis tahes füüsilisele või juriidilisele isikule, üksusele või asutusele Usbekistanis või kasutamiseks Usbekistanis.
(2)
Nõukogu otsustas 27. oktoobril 2009, et ühises seisukohas 2007/734/ÜJVP, mida on muudetud ja pikendatud ühise seisukohaga 2008/843/ÜVJP, sätestatud Usbekistani vastu suunatud piiravate meetmete kehtivuse lõppedes 13. novembril 2009 ei tuleks kehtivusaega enam pikendada.
(3)
Seetõttu on asjakohane tunnistada määrus (EÜ) nr 1859/2005 kehtetuks alates ühises seisukohas 2007/734/ÜVJP sätestatud piiravate meetmete kehtivuse lõppemisest,
ON VASTU VÕTNUD KÄESOLEVA MÄÄRUSE:
Artikkel 1
Määrus (EÜ) nr 1859/2005 tunnistatakse kehtetuks.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 14. november 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. detsember 2009

Labels: 18
3
15
5